钦定古今图书集成/明伦汇编/氏族典/第232卷 > 杨成
## 钦定古今图书集成/明伦汇编/氏族典/第232卷 > 杨成

按《明外史杨成传》：“成字允大，长洲人。嘉靖三十五年
进士。授工部主事，历浙江副使。隆庆初，进四川参政，
三迁广西左布政使。万历元年，召为应天府尹，进右
副都御史，巡抚江西。赣州俗负险善斗，有争产相格
杀，巡抚名之为贼，驿书会剿，成曰：‘此一狱吏事耳，何兵为’？赣抚独以兵掩击，馘斩首百十计。复会疏献捷”，
成愀然曰：“公下残民命，上欺朝廷。吾塞耳不欲闻，乃
欲见涴耶？”辞不与。历工部左、右侍郎。八年拜南京工
部尚书。久之，就改礼部，移疾归。十五年，起南京吏部，
寻改兵部，致仕。子子溁，以笃行闻乡里。